KOMISIJOS ĮGYVENDINIMO REGLAMENTAS (ES) 2022/1360

2022 m. liepos 28 d.

kuriuo dėl sportinei ir rekreacinei aviacijai naudojamų orlaivių proporcingesnių reikalavimų įgyvendinimo iš dalies keičiamas Reglamentas (ES) Nr. 1321/2014

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2018 m. liepos 4 d. Europos Parlamento ir Tarybos reglamentą (ES) 2018/1139 dėl bendrųjų civilinės aviacijos taisyklių, ir kuriuo įsteigiama Europos Sąjungos aviacijos saugos agentūra, iš dalies keičiami Europos Parlamento ir Tarybos reglamentai (EB) Nr. 2111/2005, (EB) Nr. 1008/2008, (ES) Nr. 996/2010, (ES) Nr. 376/2014 ir direktyvos 2014/30/ES ir 2014/53/ES bei panaikinami Europos Parlamento ir Tarybos reglamentai (EB) Nr. 552/2004 ir (EB) Nr. 216/2008 bei Tarybos reglamentas (EEB) Nr. 3922/91 (1), ypač į jo 17 straipsnio 1 dalį ir 62 straipsnio 14 ir 15 dalis,

kadangi:

(1) Komisijos reglamentu (ES) Nr. 1321/2014 (2) nustatyti orlaivių nepertraukiamojo tinkamumo skraidyti ir orlaivių komponentų įmontavimo reikalavimai;

(2) siekiant sportinėje ir rekreacinėje aviacijoje naudojamiems orlaiviams nustatyti proporcingesnius reikalavimus, Komisijos deleguotuoju reglamentu (ES) 2022/1358 (3) įtrauktas naujas Komisijos reglamento (ES) Nr. 748/2012 (4) Ib priedas (21L dalis);

(3) tam tikrus pagal Reglamentą (ES) Nr. 1321/2014 vykdomai nepertraukiamojo tinkamumo skraidyti užtikrinimo veiklai naudojamus duomenis ir informaciją turi pateikti organizacija, pagal Reglamentą (ES) Nr. 748/2012 atsakinga už projektą. Todėl Reglamentą (ES) Nr. 1321/2014 reikia iš dalies pakeisti, kad į jį būtų įtrauktos nuorodos į tokius duomenis ir informaciją, nustatytus pagal naująjį Reglamento (ES) Nr. 748/2012 Ib priedą;

(4) Reglamente (ES) Nr. 1321/2014 konkrečiai nurodoma organizacija, atsakinga už projektą, kaip nustatyta pagal Reglamento (ES) Nr. 748/2012 I priedą. Naujajame to reglamento Ib priede įvedama nauja organizacijų, kurios gali būti atsakingos už projektą, kategorija ir tai turėtų atsispindėti ir Reglamente (ES) Nr. 1321/2014;

(5) todėl Reglamentas (ES) Nr. 1321/2014 turėtų būti iš dalies pakeistas;

(6) šiame reglamente nustatytos priemonės atitinka Europos Sąjungos aviacijos saugos agentūros (EASA) nuomonę Nr. 05/2021 (5), pateiktą pagal Reglamento (ES) 2018/1139 75 straipsnio 2 dalies b punktą ir 76 straipsnio 1 dalį;

(7) šiame reglamente nustatytos priemonės atitinka pagal Reglamento (ES) 2018/1139 127 straipsnį įsteigto komiteto nuomonę,

PRIĖMĖ ŠĮ REGLAMENTĄ:

1 straipsnis Komisijos reglamentas (ES) Nr. 1321/2014 iš dalies keičiamas taip: 1) I priedas (M dalis) iš dalies keičiamas pagal šio reglamento I priedą; 2) II priedas (145 dalis) iš dalies keičiamas pagal šio reglamento II priedą; 3) III priedas (66 dalis) iš dalies keičiamas pagal šio reglamento III priedą; 4) Vb priedas (ML dalis) iš dalies keičiamas pagal šio reglamento IV priedą; 5) Vc priedas (CAMO dalis) iš dalies keičiamas pagal šio reglamento V priedą.

2 straipsnis Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje. Jis taikomas nuo 2023 m. rugpjūčio 25 d.

Šis reglamentas privalomas visas ir tiesiogiai taikomas visose valstybėse narėse. Priimta Briuselyje 2022 m. liepos 28 d. Komisijos vardu Pirmininkė Ursula VON DER LEYEN

(1) OL L 212, 2018 8 22, p. 1.

(2) 2014 m. lapkričio 26 d. Komisijos reglamentas (ES) Nr. 1321/2014 dėl orlaivių nepertraukiamojo tinkamumo skraidyti ir aviacijos produktų, dalių bei prietaisų tinkamumo naudoti ir šias užduotis atliekančių organizacijų bei darbuotojų patvirtinimo (OL L 362, 2014 12 17, p. 1).

(3) 2022 m. birželio 2 d. Komisijos deleguotasis reglamentas (ES) 2022/1358, kuriuo dėl sportinei ir rekreacinei aviacijai naudojamų orlaivių proporcingesnių reikalavimų įgyvendinimo iš dalies keičiamas Reglamentas (ES) Nr. 748/2012 (OL L 205, 2022 8 5, p. 7).

(4) 2012 m. rugpjūčio 3 d. Komisijos reglamentas (ES) Nr. 748/2012, kuriuo nustatomos orlaivio tinkamumo skraidyti sertifikavimo, orlaivio ir susijusių gaminių, dalių bei prietaisų aplinkosauginio sertifikavimo, taip pat projektavimo ir gamybinių organizacijų sertifikavimo įgyvendinimo taisyklės (OL L 224, 2012 8 21, p. 1).

(5) 2021 m. spalio 22 d. Europos Sąjungos aviacijos saugos agentūros nuomonė Nr. 05/2021 „Part 21 Light — Certification and declaration of design compliance of aircraft used for sport and recreational aviation and related products and parts, and declaration of design and production capability of organisations“, https://www.easa.europa.eu/document-library/opinions/opinion-052021.